Þótt Guðbjartur Þorvarðarson sé að verða 88 ára er hann enn í fullu fjöri og hugsar um kindur sínar , sem eru 35 talsins . Hér má sjá hann raka saman grasið á túninu sínu , sem er allstórt , með gamaldags hrífu að vopni , en hann tekur þó tæknina í notkun þegar þess er þörf . Guðbjartur segir að börn hans hjálpi sér við búskapinn og sé þetta líf hans og yndi . Hann hafi verið með kindur í mörg herrans ár og ætli að standa í þessu eins lengi og hann hefur heilsu til . Hann kvað það þó hamla sér hvað hann heyrir illa og það sé frekar slæmt , því hann hefur svo gaman af að tala við fólk .